黄鹤楼玩月歌
王守正 (Qing)
黄鹄山头高硉矹，黄鹤楼头尤崷崒。楼头秋夜寂不喧，碧空高挂一轮月。乘兴来游静领之，皎如水镜悬贝阙。旁无浮云三五点，中有桂花影突兀。月白晴烟横大江，月明山壁森见骨。江月白兮渔火青，山月明兮鹊声发。倚栏惟有清风生，当年长笛吹已歇。兴酣摇笔饮且歌，淩虚一啸神仙窟。